**REPUBLIKA HRVATSKA**



**MEĐIMURSKA ŽUPANIJA**

**OPĆINA OREHOVICA**

Čakovečka 9, 40322 Orehovica

MB 2542587 OIB 99677841113

tel. 040/635-275; fax: 040/636-039

e-mail: opcina-orehovica@ck.t-com.hr

Internet adresa: [www.orehovica.hr](http://www.orehovica.hr)

Klasa: 021-05/16-01/09

Urbroj: 2109/22-10-16-11

Orehovica, 15.09.2016. godine

 **ZAPISNIK**

s 18. sjednice Općinskog vijeća, održane 15.09.2016. godine u općinskoj vijećnici Općine Orehovica s početkom u 19.00 sati.

 Sjednicu je sazvao predsjednik Općinskog vijeća Općine Orehovica Branko Sušec pozivom klasa: 021-05/16-01/09, urbroj: 2109/22-01-16-8 od 09.09.2016. godine.

 Nazočni vijećnici: Erika Baranašić, Nikola Bukal, Franjo Gajnik, Tamara Hrelja, Mato Kalanjoš, Zlatko Orsag, Viktor Pintarić, Goran Plaftak i Snježana Šafarić. Sjednici prisustvuje Općinski načelnik Franjo Bukal, zamjenik Općinskog načelnika iz reda pripadnika romske nacionalne manjine Nedeljko Marić, predsjednik VMO Orehovica Renato Plaftak te predsjednik VMO Vularija Dragutin Klobučarić. Osim vijećnika sjednici su nazočile službenice Jedinstvenog upravnog odjela Općine Orehovica Mirjana Sečan, Renata Božek i Maja Martinec, vježbenica na stručnom osposobljavanju Žaklina Vađunec u svojstvu zapisničara, te predstavnica lista Međimurje Anja Jakopčević.

 Sjednicu je otvorio i vodio predsjednik Općinskog vijeća Branko Sušec. Pozdravio je sve prisutne te je tvrdio da sjednici prisustvuje 10 od 14 vijećnika, da postoji kvorum te da će sve odluke donesene na ovoj sjednici biti pravovaljane.

 Predsjedavajući je otvorio aktualni sat u trajanju od 45 minuta.

 Goran Plaftak postavio je nekoliko pitanja vezanih uz „bauštelu“ na rotoru. Pitao je zašto radovi tako dugo traju,već skoro 7 mjeseca, da bi u Njemačkoj takvi radovi bilo gotovi za najviše 2 mjeseca. Boji se da navedeni kružni tok u praksi ne će biti funkcionalan, da je upitno može li šleper proći kroz njega. Nadalje smatra da je kolnik kod Kitroa preuski te da se ne mogu mimoići dva automobila,a kamoli dva kamiona. Dalje navodi kako je obitelji Novak onemogućen izlazak iz dvorišta zbog visokih rubnika te postavlja pitanje hoće li Općina na to reagirati. Smatra da bi Općina Orehovica trebala za primjer uzeti kružne tokove u Totovcu i Nedelišću gdje su navedene općine reagirale proširenjem kolnika.

Odgovorio mu je općinski načelnik Franjo Bukal, prvo je zahvalio na pitanju, a potom napomenuo da nismo u Njemačkoj, nego u Hrvatskoj, te da kod nas ne postoje „ bauštele“ nego gradilišta. Što se tiče kružnog toka u Orehovici, on se ne može uspoređivati s kružnim tokovima u Totovcu i Nedelišću, jer tamo su projektanti imali mogućnost predložiti na samom startu izrade projektne dokumentacije potrebite širine, a nisu. Ovdje kod nas situacija je bila nepovoljna jer smo do sada imali jedan krug oko kojeg se odvijao sav promet na prometnoj traci, bili su svi sudionici motorna vozila, svih vrsta, pješaci, biciklisti. Vozači nisu marili na znakovlje, pa su se vozili kako je tko htio. Izgradnjom pješačko- biciklističkih staza otoka usmjerivača dobiva se sigurnost za sve sudionike u prometu. Ovdje je važno napomenuti da sa naslova Općine po svakom pozivu stranke, koja je sugerirala da ako se sve napravi po tehničkoj projektnoj dokumentaciji, biti će otežan ulazak i izlazak iz dvorišta. Sa nadzornim, projektantom i izvođačima išlo se na teren i na licu mjesta se dogovorilo da se ispravi nedostatak, a da se drastično ne mijenja projektna dokumentacija.

Gabariti ulice prometnice Nikole Tesle ostao je isti jer kuće ne možemo micati, no pojedincima je to teško pojasniti, jer oni gledaju svoj interes, ne mareći za ostale mještane koji teže poboljšanju uvjeta za življenje, i po njima bi onda proizašlo da u naselju Orehovica se ne treba ništa raditi, neka sve ostane po starom. I na kraju, ovaj kružni tok nije autocesta, niti motokros staza, te je zona gdje je brzina ograničena na 30km/h. Dalje navodi da je investitor izgradnje rotora ŽUC, nositelj projektne dokumentacije ŽUC te da su projektanti stručni ljudi koji rade na osnovi podloga i simulacija te da se svima udovoljilo u onim mjerama koje su u skladu s projektom, a sve u svrhu korištenja prometnice po tehničkom pregledu. Provodile su se simulacije prolaska šlepera kroz kružni tok i sve je u skladu sa Zakonom o cestovnim i motornim vozilima kojima je propisan gabarit vozila koji se mogu kretati po navedenim kategorijama cesta, a što se tiče poljoprivrednih strojeva, njima su preuski i poljski putovi, jer su ih pojedinci preorali.

U naselju Orehovica je najbolje ništa ne raditi zbog određenih pojedinaca. Što se tiče rokova, po terminskom planu radovi bi trebali biti završeni do 15.10.2016., stoga rokovi nisu probijeni.

Tamara Hrelja postavila je pitanje što je s navozom zemlje u„Vulički“. Čula je puno pritužbi na hupser koji se nalazi na sredini prolaza, te da je nezgodno prolaziti biciklom kroz navedenu ulicu. Renato Plaftak, predsjednik VMO Orehovica, smatra da je to djelo gospođe koja živi kraj Vuličke, da je navozila zemlju kako bi onemogućila otjecanje oborinskih voda u vlastito dvorište.

 U aktualnom satu pitanja više nije bilo, te je isti završen u 19.25 sati.

 Predsjedavajući je prisutnima predložio dnevni red koji su vijećnici primili uz poziv za sjednicu.

**D N E V N I R E D**

1. Prihvaćanje zapisnika sa 17. sjednice Općinskog vijeća Općine Orehovica,
2. Donošenje Polugodišnjeg izvještaja o izvršenju proračuna za razdoblje 01.01.-30.06.2016. godine,
3. Donošenje Odluke o razrješenju i imenovanju članova povremenih radnih tijela Općine Orehovica,
4. Donošenje Odluke o privremenom korištenju i zakupu prostora u vlasništvu Općine Orehovica,
5. Donošenje Odluke o prodaji i cijeni dijela zemljišta u ulici Vladimira Nazora u Orehovici,
6. Donošenje Odluke o usklađenju Plana zaštite od požara za 2016. godinu,
7. Izvješća
	1. Izvješće o oslobođenjima od plaćanja komunalnog doprinosa od 09.06.2016. do 26.08.2016. godine
	2. Izvješće načelnika Općine Orehovica za razdoblje od 09.06.2016. do 29.08.2016. godine
8. Informacije

 a) Stanje sigurnosti za svibanj, lipanj i srpanj 2016. godine,

1. Razno.

Predsjedavajući je predložio dopunu dnevnog reda:

1. Dodaje se nova točka 7. koja glasi: „Donošenje odluke o suglasnosti za provedbu ulaganja na području općine Orehovica unutar Mjere 07 „Temeljne usluge i obnova sela u ruralnim područjima“ iz Programa ruralnog razvoja Republike Hrvatske za razdoblje 2014-2020.“
2. Točke 7., 8. i 9. postaju točke 8., 9. i 10.

Predsjedavajući je dao na glasovanja dopunjeni dnevni red. Dopunjeni dnevni red je jednoglasno usvojen.

**Ad.1. Prihvaćanje zapisnika sa 17. sjednice Općinskog vijeća Općine Orehovica**

Predsjedavajući je prisutne pozvao na raspravu glede zapisnika sa 17. sjednice Općinskog vijeća održane 15.06.2016. godine.

Zapisnik sa 17. sjednice Općinskog vijeća prihvaćen je jednoglasno.

**Ad.2. Donošenje Polugodišnjeg izvještaja o izvršenju proračuna za razdoblje 01.01.-30.06.2016. godine**

Prijedlog odluke podnio je općinski načelnik Franjo Bukal.

Odredbom članka 109. Zakona o proračunu („Narodne novine“ broj 87/08 i 136/12, 15/15) utvrđena je obveza upravnog tijela zaduženog za financije da podnese načelniku polugodišnji izvještaj o izvršenju proračuna za prvo polugodište tekuće proračunske godine do 5. rujna proračunske godine, a načelnik je u obvezi da podnese predstavničkom tijelu, na donošenje polugodišnji izvještaj o izvršenju proračuna do 15. rujna tekuće proračunske godine.

Sadržaj polugodišnjeg izvještaja o izvršenju proračuna propisan je člankom 108. Zakona o proračunu i člankom 4. Pravilnika o polugodišnjem i godišnjem izvještaju o izvršenju proračuna („Narodne novine“ broj 24/13) te isti obuhvaća:

 1. Opći dio proračuna koji čini Račun prihoda i rashoda i Račun financiranja na razini

 odjeljka ekonomske klasifikacije

 2. Posebni dio proračuna po organizacijskoj i programskoj klasifikaciji na razini

 odjeljka ekonomske klasifikacije

 3. Izvještaj o zaduživanju

 4. Izvještaj o korištenju proračunske zalihe

 5. Izvještaj o danim jamstvima i izdacima po jamstvima

 6. Obrazloženje ostvarenja prihoda i primitaka, te rashoda i izdataka

 7. Izvještaj o provedbi plana razvojnih programa za prvo polugodište 2016. Godine

Sukladno odredbama Zakona o proračuna i Pravilnika o polugodišnjem i godišnjem izvještaju o izvršenju proračuna, u općem i posebnom dijelu Polugodišnjeg izvještaja o izvršenju Proračuna Općine Orehovica za 2016. godinu, prikazani su podaci o planiranim prihodima/primicima i rashodima/izdacima kroz Izvorni plan kao i podaci o njihovu izvršenju u prvom polugodištu 2016. godine, a u općem dijelu dani su i usporedni podaci o polugodišnjem izvršenju u 2015. godini. Sukladno Pravilniku, Izvorni plan je proračun odnosno posljednje izmjene i dopune proračuna donesene od strane Općinskog vijeća.

Proračun Općine Orehovica za 2016.godinu usvojen je na 14. sjednici Općinskog vijeća Općine Orehovica održanoj dana 01.12.2015 godine. Tim planom proračuna Općine Orehovica planirani su ukupni prihodi i primitci u iznosu od 7.765.926,00 kuna, te u istom iznosu i ukupni rashodi i izdaci.

U obračunskom razdoblju 1.- 6. mjeseca 2016. godine ostvareni su ukupni prihodi/primici u iznosu od 2.425.000,81 kn što je 31,23% ostvarenja godišnjeg plana, odnosno 114,80% ostvarenja promatranog obračunskog razdoblja u 2015. godini. U istom proračunskom razdoblju 2015. godine Općina je od poreza na dohodak prihodovala 652.291,72 kune, dok je u 2016. prihodovala za 253.953,00 kuna više ili 906.244,60 kune. Razlog tome je stupanje na snagu novog Zakona o izmjenama i dopunama zakona o financiranju JLS kojim se udio općine u porezu na dohodak s 56% povećava na 88%, a isto tako jedan od razloga je svakako i učinkovitija naplata istoga.

U odnosu na isto obračunsko razdoblje prošle godine ostvareni prihodi poslovanja veći su za 273.897,00 kuna

U istom proračunskom razdoblju 2015. godine Općina je od prihoda od dividendi prihodovala 34.128,00 kn, dok je u istom razdoblju 2016. godine prihod iznosio 125.000,00 kn. Razlog tome je veći prihod od dividende javnog poduzeća Međimurje-plin d.o.o. u kojem općina Orehovica participira u vlasničkoj strukturi.

Komunalni doprinosi su u istom razdoblju prošle godine naplaćeni u iznosu od 73.277,00 kn, dok je u istom razdoblju 2016. godine naplaćeno 145.192,00 kn. Dinamika punjenja navedenih prihoda uvelike ovisi o dinamici izdavanja rješenja o izvedenom stanju u postupcima ozakonjenja nezakonito izgrađenih objekata pri nadležnim državnim službama.

Tijekom izvještajnog razdoblja 1.-6. 2016. Općina Orehovica prodala je jedno gradilište u Podbrestu, te je tako prihodovala dio od prodaje istoga u iznosu od 27.500,00 kuna. Ukupna cijena gradilišta iznosila je 120.330,00 kn, te kupac navedenu cijenu treba otplatiti do kraja 2016. godine.

Isto tako na žiro račun Općine Orehovica s naslova naplaćenih sredstava po otkupu stanova na kojima je postojalo stanarsko pravo doznačena su sredstva u iznosu od 11.974,00 kn , o čemu nas Privredna banka Zagreb mjesečno izvještava. Daljnje aktivnosti oko naplate istih sredstava od Općine Mala Subotica su se intenzivirale, te se očekuje završetak spora i naplata sredstava u 2016. godini.

U obračunskom razdoblju 1.- 6. mjeseca 2016. godine ostvareni su ukupni rashodi u iznosu 1.654.680,00 kuna, što je 21,30% ovogodišnjeg plana, ili 84,5% promatranog obračunskoga razdoblja prošle godine. Rashodi za zaposlene iznose 245.609,00 kn, što je za 6,4% manju rashod nego u istom razdoblju prošle godine. Razlog tome je što je Hrvatski zavod za zapošljavanje u okviru mjere javnih radova različitom dinamikom odobravao zapošljavanje i sufinanciranje istih nego prošle godine.

Neutrošena sredstva (žiro račun i blagajna ) na početku obračunskog razdoblja iznosila su 60.176,00 kune, a krajem obračunskog razdoblja iznose 1.069.775,02 kuna.

Sukladno točci IX Okružnice o sastavljanju i predaji financijskih izvještaja za razdoblje 1-6 2016 Općina Orehovica je uvažila obavijest te pravovremeno planira sredstva u proračunu za izvršenje povrata poreza koji se počeo izvršavati tijekom mjeseca kolovoza 2016. godine.

Navedena stanja sredstava na početku i na kraju obračunskog razdoblja sadrže sredstva Hrvatskih voda d.d. za koje se ubire naknada za uređenje voda, a ne iskazuje se niti u prihodima, niti u rashodima proračuna.

Stanje nepodmirenih obveza na početku godine iznosilo je 353.866,00 kuna, a na kraju obračunskog razdoblja iznosi 670.613,93 kn. U ovom obračunskom razdoblju Općina Orehovica otplatila je cjelokupni kredit kojim se je zadužila. 362.400,42 kuna obveze prema Hrvatskim vodama koje se tiču nenaplaćenih prihoda od naknade za uređenje voda po odaslanim uplatnicama zajedno s komunalnom naknadom, i za tuđe prihode (legalizacija). Obveze za zaposlene iznose 70.163,54 kn (16 zaposlenih), obveze za nabavu nefinancijske imovine iznose 204.692,00 kn dok ostale obveze iznose 33.357,97 kuna.

Tijekom izvještajnog razdoblja općina nije imala prihode od vlastite djelatnosti, jer nema ustrojenu takovu djelatnost. Općina nije davala nikakve zajmove.

Veća odstupanja od 10% od ostvarenja u izvještajnom razdoblju prethodne godine desila su se većim dijelom zbog provođenja drugih i različitih aktivnosti u ovom izvještajnom razdoblju nego su to ona bila u istom razdoblju prošle godine.

Odlukom o zaduženju od 23.12.2008. godine Vijeće općine Orehovica je ovlastilo načelnika Općine Orehovica da se u ime Općine zadužiti na inozemnom i domaćem tržištu novca i kapitala do ukupnog iznosa od 1.000.000,00 kuna, koji je iskazan u računu financiranja Proračuna.

Nakon provedene javne nabave najpovoljniji ponuđač je bila Erste &Steriermaerkische bank d.d. Rijeka. Za navedeno zaduženje pri navedenoj banci Vlada Republike Hrvatske je 02. travnja 2009. godine donijela Odluku o davanju suglasnosti za zaduženje. Sredstva su se koristila za financiranje izgradnje Doma kulture i vatrogasnog spremišta u Podbrestu i izgradnje Športsko-vatrogasnog objekta u Orehovici. Ugovor o kreditu potpisan je dana 21.05.2009. godine na rok od 5 godina i poček od godinu dana.

Kredit je odobren uz promjenjivu kamatnu stopu u visini 7,50% godišnje. Kamate se obračunavaju mjesečno. Nadalje, dana 15.06.2010. godine sa davateljem navedenog kredita potpisan je Aneks br. 1 Ugovora o dugoročnom kreditu u kojem se je promijenio rok vraćanja kredita u smislu produljenja počeka za još godinu dana , tako da sada rok vraćanja kredita glasi: 72 mjeseca od 21.06.2010. uključujući poček od 12 mjeseci.

Dana 16.06.2016. godine izvršene su sve obveze po navedenom kreditnom zaduženju, te Općina Orehovica više nema nikakvih obveza po kreditima.

 Franjo Bukal rekao je da je završena otplata kredita koja je trajala ukupno 7 godina. Iz tih sredstava izgrađen je Dom kulture u Podbrestu i Športsko- vatrogasni objekt u Orehovici. Navodi da se porez na dohodak puni u očekivanim okvirima, pa čak i nešto više. Očekivana sredstva po udjelu u javnim poduzećima nisu se obistinila, osim Međimurje- plina kojima se povećala dobit čak četverostruko. Izgradnju prometnice kod rotora sufinancira ŽUC, dok se sustav odvodnje u Ulici Nikole Tesle financira tripartitno, odnosno od strane ŽUC-a, Međimurskih voda i Općine Orehovica.

Završeni su radovi i podmireni troškovi na groblju u Podbrestu. Također su prije 2 mjeseca završene investicije i radovi na uspostavi ekološki i energetski učinkovite javne rasvjete u Školskoj ulici u Orehovici, trenutno se čeka tehnički pregled koji se očekuje krajem mjeseca. Okončana situacija iznosi 201.186,75 kuna. Taj projekt se nalazi na rezervnoj listi Ministarstva regionalnog razvoja i fondova EU. Općina Orehovica ima neke pripremljene projekte na čekanju, koje imaju ispunjene uvjete te su prihvaćeni od povjerenstva. Dio projekta oborinske odvodnje sufinanciran je od strane Ministarstva regionalnog razvoja i fondova EU u iznosu od 150.000,00 kuna.

Načelnik navodi da je proračun, za razliku od prošle godine, trenutno u plusu te da mu je namjera kompletno urediti groblja i u Orehovici i u Podbrestu.

Posebno ga zabrinjava dug žitelja Općine Orehovica za komunalni doprinos, komunalnu naknadu, grobnu naknadu te naknadu za nezakonito izgrađene zgrade, koji s 12.09.2016. iznosi 599.259,00 kuna.

 Daljnje rasprave nije bilo.

 Predsjedavajući je dao prijedlog Odluke o prihvaćanju polugodišnjeg izvještaja o izvršenju proračuna za 2016. godinu ma glasovanje.

 Odluke o prihvaćanju polugodišnjeg izvještaja o izvršenju proračuna za 2016. godini prihvaćena je jednoglasno.

**Ad.3. Donošenje Odluke o razrješenju i imenovanju članova povremenih radnih tijela Općine Orehovica**

 Prijedlog odluke podnio je općinski načelnik Franjo Bukal.

Razrješuje se Mirjana Sečan dužnosti članice Odbora za poljoprivredu i procjenu šteta od elementarnih nepogoda te članice Odbora za međuopćinsku i međunarodnu suradnju Općine Orehovica, na vlastiti zahtjev.

Za člana Odbora za poljoprivredu i procjenu šteta od elementarnih nepogoda Općine Orehovica umjesto razriješene imenuje se **Žaklina Vađunec,** aza člana Odbora za međuopćinsku i međunarodnu suradnju Općine Orehovica umjesto razriješene članice iz članka 1. ove Odluke imenuje se **Maja Martinec.**

Daljnje rasprave nije bilo.

Predsjedavajući je dao prijedlog Odluke o razrješenju i imenovanju članova povremenih radnih tijela Općine Orehovica ma glasovanje.

Odluke o razrješenju i imenovanju članova povremenih radnih tijela Općine Orehovica prihvaćena je jednoglasno.

**Ad.4. Donošenje Odluke o privremenom korištenju i zakupu prostora u vlasništvu Općine Orehovica**

Prijedlog je podnio općinski načelnik Franjo Bukal.

U prijedlogu Odluke navedeni su općinski prostori predviđeni za najam odnosno zakup, obrazloženo je privremeno korištenje i zakup, te je utvrđena cijena najma za određene subjekte ovisno o privremenom korištenju ili zakupu.

Franjo Bukal napominje da je bio održan sastanak s predsjednicima VMO te da su se na tom sastanku usuglasili glede cijena, povremenog odnosno privremenog korištenja i zakupa navedenih prostorija iz Odluke. Smatra da su cijene najma dvorana za svadbu preniske te navodi primjer nedavne svadbe u Društvenom domu u Vulariji prema kojoj bi cijena najma bila 880 kuna po danu, koju uspoređuje s najmom šatora gdje cijena najma doseže do 16.000,00 kuna. Predlaže da se u Odluci uvrsti jedinstvena cijena za najam dvorana za svadbu u Društvenom domu u Vulariji, Orehovici i Podbrestu u iznosu od 1.000,00 kuna po danu. Dalje navodi da je ukupna potrošnja energenata (vode, struje i plina) za navedenu svadbu iznosila 560,00 kuna. Budući da je ljetno vrijeme, zabrinjava ga potrošnja plina tijekom zime te smatra da je potrebno u Odluku uvrstiti odredbu prema kojoj bi se troškovi energenata posebno naplaćivali.

Daljnje rasprave nije bilo.

Predsjedavajući je dao prijedlog Odluke o privremenom korištenju i zakupu prostora u vlasništvu Općine Orehovica s navedenim izmjenama glede cijena najma dvorana po Društvenim domovima za svadbu u iznosu od 1.000,00 kuna po danu te naknadno plaćanje potrošnje energenata, na glasovanje.

Odluke o privremenom korištenju i zakupu prostora u vlasništvu Općine Orehovica s navedenim izmjenama usvojena je jednoglasno.

**Ad.5. Donošenje Odluke o prodaji i cijeni dijela zemljišta u ulici Vladimira Nazora u Orehovici**

Prijedlog odluke podnosi općinski načelnik Franko Bukal.

Obrazloženje je podnijela Mirjana Sečan. Navodi da je Ivan Vurušić podnio 24.07.2015. godine zamolbu Općini Orehovica za kupnjom zemljišta u vlasništvu Općine Orehovica k.č. 1544/12, k.o. Orehovica, koje se nalazi uz česticu u njegovom vlasništvu k.č. 1547 k.o. Orehovica (bivša otkupna stanica). Prodaja čestica u općinskom vlasništvu može se obaviti jedino na temelju odluke općinskog vijeća, u skladu sa člankom 391. Zakona o vlasništvu i drugim stvarnim pravima. Radi se o šikari koja nije od nekog značaja za Općinu, međutim gosp. Vurušiću omogućila bi ulaz na njegovo zemljište s glavne ceste. To zemljište je problematično jer zalazi u stambenu i gospodarsku zonu. Nakon usvajanja ove Odluke obavezno će se raspisati javni natječaj za prodaju djela navedene nekretnine, s početnom cijenom 100,00 kuna po čhv-u.

Daljnje rasprave nije bilo.

Predsjedavajući je dao prijedlog Odluke o prodaji i cijeni dijela zemljišta u ulici Vladimira Nazora u Orehovici na glasovanje.

Odluka o prodaji i cijeni dijela zemljišta u ulici Vladimira Nazora u Orehovici usvojena je jednoglasno.

**Ad.6. Donošenje Odluke o usklađenju Plana zaštite od požara za 2016. godinu**

Prijedlog je podnio općinski načelnik Franjo Bukal.

Obrazlaže da je Plan zaštite od požara i tehnološke eksplozije za područje Općine Orehovica usvojen je na 17. sjednici Općinskog vijeća Općine Orehovica od 22.12.2011. godine te da se donosi na razdoblje od 5 godina te da se svake godine usklađuje odnosno produžuje mandat osobama na određenim funkcijama koji je naznačen u članku 3. navedene Odluke.

Daljnje rasprave nije bilo.

Predsjedavajući je dao prijedlogOdluke o usklađenju Plana zaštite od požara za 2016. godinu na glasovanje.

Odluke o usklađenju Plana zaštite od požara za 2016. godinu prihvaćena je jednoglasno.

**Ad.7. Donošenje Odluka o suglasnosti za provedbu ulaganja na području općine Orehovica unutar Mjere 07 „Temeljne usluge i obnova sela u ruralnim područjima“ iz Programa ruralnog razvoja Republike Hrvatske za razdoblje 2014-2020.**

Prijedlog je podnio općinski načelnik Franjo Bukal.

Navedeni prijedlog obrazlaže Franjo Bukal. Radi se o inicijativi Međimurskih voda za provedbu ulaganja na području Općine Orehovica i to ulaganje u projekt „Proširenje vodovodne mreže u zoni „Križopotje“ u Orehovici ” koji projekt će kao javni isporučitelj vodnih usluga kandidirati na natječaj raspisan unutar mjere 07 „Temeljne usluge i obnova sela u ruralnim područjima“ iz Programa ruralnog razvoja Republike Hrvatske za razdoblje 2014-2020“ podmjera 7.2. „Ulaganja u izradu i poboljšanje ili proširenje svih vrsta male infrastrukture, uključujući ulaganja u obnovljive izvore energije i uštedu energije“ provedba tipa operacije 7.2.1. „Ulaganja u građenje javnih sustava za vodoopskrbu, odvodnju i pročišćavanje otpadnih voda“.

Sredstva potpore ovom ulaganju osiguravaju se iz proračuna Europske Unije i državnog proračuna Republike Hrvatske od čega Europska Unija sudjeluje s 85 % udjela, a Republika Hrvatska s 15 % udjela, što znači da intenzitet potpore iznosi do 100% od ukupnih prihvatljivih troškova.

Daljnje rasprave nije bilo.

Predsjedavajući je dao prijedlog Odluke o suglasnosti za provedbu ulaganja na području općine Orehovica unutar Mjere 07 „Temeljne usluge i obnova sela u ruralnim područjima“ iz Programa ruralnog razvoja Republike Hrvatske za razdoblje 2014-2020. na glasovanje.

Odluka o suglasnosti za provedbu ulaganja na području općine Orehovica unutar Mjere 07 „Temeljne usluge i obnova sela u ruralnim područjima“ iz Programa ruralnog razvoja Republike Hrvatske za razdoblje 2014-2020. usvojena je jednoglasno.

**Ad.8.a) Izvješće o oslobođenjima od plaćanja komunalnog doprinosa od 09.06.2016. do 26.08.2016. godine**

 U navedenom razdoblju Općinski načelnik Općine Orehovica oslobodio je od plaćanja komunalnog doprinosa investitore – hrvatske branitelje i članove obitelji umrlih hrvatskih branitelja u postupcima ozakonjenja nezakonito izgrađenih zgrada u ukupnom iznosu od 15.575,08 kuna:

|  |  |  |
| --- | --- | --- |
| **RR.br.** | **Prezime i ime** | **Iznos oslobođenja (kn)** |
| 11. |  Drvenkar Damir | 2.204,20 |
| 22. |  Ivanušić Ivan | 1.316,88 |
| 33. |  Vuković Mario | 12.054,00 |
| **UKUPNO** | **15.575,08**  |

**Ad.8.b) Izvješće načelnika Općine Orehovica za razdoblje od 09.06.2016. do 29.08.2016. godine**

**GRAĐEVINSKI PROJEKTI**

U izvještajnom razdoblju nastavljeno je sa rekonstrukcijom rotora i izgradnjom dijela sustava oborinske i sanitarne odvodnje u Orehovici. Održano je nekoliko sastanaka s izvođačima i nadzornicima, te sa ŽUC-om i Međimurskim vodama, investitorima izgradnje sustava sanitarne odvodnje te izgradnje prometnica. Radovi na izgradnji dijela sanitarne kanalizacijske mreže naselja Orehovice izvršeni su u iznosu od 284.732,26 kuna. Izgradnja odvodnog sustava izvršena je u iznosu od 248.995,23 kuna. Ukupni radovi su izvršeni u iznosu od 533.727,49 kuna.

Završeni su radovi na groblju Podbrest, izgradnjom dviju staza te pročelja ograde. Za nabavu tlakavca i rubnika firmi Quadro uplaćeno je 61.734,38 kuna iz općinskog proračuna,a za nadzor 5.587,92 kune. Za izvođenje radova, iskop, navoz te postavu tlakovca ukupne površine 985 m2, te za 500 m rubnika iz općinskog proračuna izdvojeno je 279.395,34 kuna, a radnje je izvodio „Zidarsko- fasaderski obrt Ivan Višnjić“ iz Podbresta. Ukupna vrijednost investicije na groblju u Podbrestu ,do 31.08.2016. godine, iznosi 346.717,64 kune.

Ugovorena je izrada i postava kovane ograde kolnog ulaza i vratiju, a ukupni iznos investicije iznosit će 18.500,00 kuna. Radove izvodi kovačko- strojobravarski obrt „Metal Matijašec“ iz Podbresta.

Na groblju Orehovica postavljena je kovana ograda koju je izradio kovačko- strojobravarski obrt „Metal Matijašec“ iz Podbresta u iznosu od 31.500,00 kuna.

Završeni su radovi na uspostavi ekološke i energetsko učinkovite javne rasvjete u Školskoj ulici u Orehovici. Radove je izveo Kabel mont d.o.o. iz Domašinca. Okončana situacija iznosi 201.186,75 kuna s PDV-om i ista je podmirena u cijelosti iz općinskog proračuna. Međimurskoj županiji predan je zahtjev za izdavanje uporabne dozvole te se očekuje tehnički pregled. Općina Orehovica podnijela je Ministarstvu regionalnog razvoja i fondova Europske Unije zahtjev za sufinanciranje projekta uspostave ekološke i energetske učinkovitosti javne rasvjete u Školskoj ulici u Orehovici, jer se taj projekt nalazi na rezervnoj listi u Programu održivog razvoja lokalne zajednice u 2016. godini.

Dana 21. lipnja održan je sastanak na kojem su prisustvovali predstavnici tvrtka Urbia, Geotop i Nord-ing d.o.o. sa ciljem dogovora projekta za izgradnju prometnice parkirališta kod groblja u naselju Podbrest. Projekat se odnosi na uređenje prometnica do gospodarske zone Parag. U tijeku je izrada postupka bagatelne nabave za izradu projektne dokumentacije za glavni projekt prometnica s oborinskom odvodnjom na kč. 3148/1, 3152 k.o. Podbrest sa geodetskom podlogom. U postupku je bagatelna nabava za izradu projektne dokumentacije za projekt izgradnje Romskog kulturno- informacijskog centra sa izložbenom galerijom u naselju Orehovica.

Dana 02. kolovoza održan je 14. sastanak 7 aglomeracija „Podbrest Orehovica“ na kojemu je Načelnik Općine Orehovica bio prisutan.

**PROSTORNO-PLANSKI PROJEKTI**

U tijeku je izradu III izmjena i dopuna Prostornog plana uređenja Općine Orehovica (III ID PPUO). Promjene su vezane uz inicijativu privatne osobe koja planira gradnju u gospodarskoj zoni na jugu Orehovice.

 Također, započeta je izrada Urbanističkog plana uređenja izdvojenog područja gospodarske zone sjeverno od Podbresta.

Oba postupka provode se u skladu s Odlukama Općinskog vijeća Općine Orehovica sa 17. sjednice.

**LAG MURA-DRAVA**

U izvještajnom razdoblju LAG Mura-Drava održao je nekoliko sastanaka. 28.06.2016. u prostorijama LAG-a održana je Skupština LAG Mura-Drava na kojoj je usvojena izmjena Lokalne razvojne strategije LAG-a Mura- Drava za razdoblje do 2020. godine.

U navedenom razdoblju radilo se na izradi letka i brošura LAG-a, u kojem je sudjelovala i Općina Orehovica.

Dana 25.08. 2016. u prostoriji LAG-a održan je intervju sa 6 kandidata koji su zadovoljili propisane uvjete za raspisano radno mjesto voditelja LAG-a, budući da je dosadašnja voditeljica otišla na drugo radno mjesto. Načelnik Općine Orehovica bio je prisutan na navedenom intervjuu, kao član Povjerenstva za odabir kandidata.

**KOMUNALNE DJELATNOSTI**

Dana 16.06.2016. u dvorani Društvenog doma Općine Orehovica, GKP Čakom d.o.o. i Općina Orehovica organizirali su javnu tribinu s temom „Postupanje s otpadom“. Na istoj je GKP Čakom d.o.o. preko stručnih osoba informirao prisutne o pravilnom postupanju s otpadom. Navedenom tribinom Općina Orehovica osigurala je ispunjenje zakonom propisane obveze o potrebi provođenja izobrazno-informativnih aktivnosti. Tribina je zabilježila slabu posjećenost.

**KONTROLA PLODNOSTI TLA U MEĐIMURSKOJ ŽUPANIJI**

Projekt „Kontrola plodnosti tla u Međimurskoj županiji“ provodi se treću godinu na području Međimurske županije i svake godine je uključen sve veći broj općina i gradova. Aktivnosti projekta su: uzimanje uzoraka tla s poljoprivrednih površina radi kemijsko-fizikalnih parametara tla, izrada gnojidbene preporuka za poljoprivrednike, te izrada baza podataka, pedoloških karti i općih smjernica i zaključaka navedenih u  Izvješću o rezultatima projekta. Cilj projekta je smanjenje troškova gnojidbe, povećanje prinosa,  zaštita okoliša te dobivanje slike općeg stanja zemljišta na području jedinice lokalne samouprave. Nakon izvršenih analiza i dobivenih podataka, osim gnojidbene preporuke izrađuje se baza podataka i izvješće, dokumenti koji mogu poslužiti kao osnova za izradu projekata iz  poljoprivrede, zaštite okoliša i sl. , financiranih iz državnih i  EU fondova.

Dana 23.08.2016. Općinski načelnik Općine Orehovica sklopio je Sporazum o provedbi Projekta „Kontrole plodnosti tla na području Međimurske županije“ s Agrokontrolom d.o.o. iz Zagreba. Ukupna cijena po uzorku iznosi 356,25 kuna, s tima da će Općina Orehovica sufinancirati 40% od ukupnog iznosa po uzorku, dok će Međimurska županija sufinancirati, također 40% od ukupnog iznosa, a krajnji korisnici će podmiriti preostalih 20% od ukupnog iznosa.

Projekt kontrole plodnosti tla obuhvaća poslove uzimanja uzoraka i podataka na terenu, dostava uzoraka u laboratorija, laboratorijska analiza uzoraka tla, interpretaciju rezultata, ustrojavanje baze podataka o stanju plodnosti tla te izdavanje preporuke gnojidbe krajnjim korisnicima usluge.

Dana 26.08.2016. objavljen je javni poziv zainteresiranima za projekt kontrole plodnosti tla na području Općine, koji će biti otvoren sve do 09.09.2016. Ukupno se prijavilo 23 OPG-a s područja Općine Orehovica, sa zahtjevom za uzimanje 90 uzoraka.

**OSTALO**

U Društvenom domu u Orehovici, dana 27.06.2016., Hrvatski Crveni Križ proveo je akciju dobrovoljnog darivanja krvi. Akciji darivanja krvi pristupilo je ukupno 31 davatelja, od čega je krv darivalo njih 26, a 5 su odbijene, te nije bilo novih darivatelja.

Na Dan pobjede i domovinske zahvalnosti i na Dan hrvatskih branitelja 05. kolovoza 2016. godine počast Stjepanu Juriću, poginulom hrvatskom branitelju iz Podbresta, polaganjem vijenca kod njegovog spomenika, iskazali su Općinski načelnik Općine Orehovica Franjo Bukal, predsjednik VMO Podbrest Mario Lončarić i predsjednik DVD Podbrest Igor Horvatić, zajedno s Verom Jurić, majkom poginulog branitelja. Spomenik Stjepanu Juriću postavljen je u rujnu 2015. godine, u znak zahvalnosti mještana Podbresta i Općine Orehovica za nesebičnu žrtvu Stjepana Jurića u obrani Republike Hrvatske.

Na parkiralištu u Školskoj ulici u Orehovici, dana 25.08.2016. godine, Agro Elektronika d.o.o. iz Višnjevca, ovlaštena stanica Ministarstva poljoprivrede za ispitivanje uređaja za primjenu pesticida obavila je redoviti pregled prskalica i raspršivača radi utvrđivanja ispunjavaju li sve potrebne sigurnosne, ekološke i zdravstvene uvjete kako bi osigurale pravilan rad te sigurnost i zaštitu zdravlja primjenitelja, ljudi i životinja te zaštitu okoliša.

Dana 20.06.2016. godine, načelnik Općine Orehovica prisustvovao je na radnom sastanku pri Ministarstvu regionalnog razvoja i fondova Europske unije i Ministarstvu graditeljstva.

Dana 07.07.2016. godine, održana je skupština Međimurje plina d.o.o., društva u kojem Općina Orehovica ima udjele, te je Načelnik Općine Orehovica bio prisutan na navedenoj skupštini.

**Ad.9. Informacije**

 **Stanje sigurnosti za svibanj, lipanj, srpanj i kolovoz 2016. Godine**

Policijska uprava međimurska u **svibnju, lipnju, srpnju i kolovozu 2016. godine** na području Općine Orehovica zabilježila je ukupno 9 teških krađa i 2 krađe, 1 kazneno djelo nanošenja teških tjelesnih ozljeda, 5 prekršaja iz Zakona o zaštiti nasilja u obitelji i 4 prekršaj iz Zakona o prekršajima protiv javnog reda i mira, te 3 prometne nesreće s nastalom materijalnom štetom. Posebno je naglašeno da policija svakodnevno obilazi područje Općine zbog učestalog skupljanja mladeži oko škole u večernjim satima i radi oštećivanja imovine. U kolovozu je stanje sigurnosti ocjenjeno dobrim, dok je u ostalim mjesecima ocjenjeno zadovoljavajućim.

**Ad.10. Razno**

Branko Sušec pozvao je općinskog načelnika Franju Bukala da iznese upute građanima povodom blagdana Svih Svetih. Franjo Bukal je rekao kako Općinu previše košta zbrinjavanje otpada s groblja, a posebice zbrinjavanje lampiona. Smatra da bi svaka osoba u vlastitom trošku trebala prilikom čišćenja i održavanja groba skloniti lampione s groba i zbrinuti ih u PVC vrećama za plastiku, koje su dobili od Čakoma, koje su u cijeni odvoza.

Općinski načelnik uputio je i zabrinutost vezanu uz vandalizam na području Općine Orehovica. Radi se o maloljetnicima koji neprekidno oštećuju fasade po Društvenim domovima, prozore, okvire vrata, znakove radi kojih su Općina i Općinski načelnik kao odgovorna osoba već u nekoliko navrata dobili kazne. Dalje navodi kako u Romskom naselju nema ni jednog znaka,a bili su novi, te se boji posljedica koje bi mogle proizaći iz toga.

Završeno u 20.30 h.

Zapisnik vodila

Žaklina Vađunec

 **Predsjednik Općinskog vijeća Općine Orehovica**

 Branko Sušec, prof.